นักเศรษฐศาสตร์ชี้จีนสามารถบรรลุเป้าการขยายตัวทางเศรษฐกิจที่ 7%
นักเศรษฐศาสตร์ชี้จีนสามารถบรรลุเป้าการขยายตัวทางเศรษฐกิจที่ 7%
26 ส.ค. 2558

สำนักข่าวซินหัวรายงาน นายจู เป่าเลี่ยง นักเศรษฐศาสตร์จากศูนย์สารสนเทศแห่งรัฐของจีน (SIC) เปิดเผยว่า จีนสามารถบรรลุเป้าหมายการขยายตัวทางเศรษฐกิจปี 2558 ที่ประมาณ 7% เนื่องจากจีนมีพื้นฐานทางเศรษฐกิจที่แข็งแกร่ง และเศรษฐกิจโลกกำลังส่งสัญญาณดีขึ้น
นายจูกล่าวว่า ปัจจัยที่เอื้อต่อการขยายตัวประกอบด้วย อุปสงค์มหาศาลภายในประเทศ อุตสาหกรรมการบริการที่ขยายตัวขึ้น และความมุ่งมั่นของรัฐบาลในการดำเนินการปฏิรูป
ส่วนยอดส่งออกของจีนในครึ่งหลังของปี คาดว่าจะขยายตัวสูงกว่าในช่วงเดือนม.ค.-มิ.ย. เนื่องจากสหรัฐ ญี่ปุ่น และยูโรโซน “กลับมาฟื้นตัวแล้ว” ทั้งนี้ ยอดส่งออกของจีนขยายตัว 0.9% เมื่อเทียบรายปีในช่วง 6 เดือนแรกของปี
นายจูคาดการณ์ว่าอัตราเงินเฟ้อในช่วงครึ่งหลังของปีจะไม่ปรับตัวขึ้นสูงเกิน 2% เมื่อพิจารณาจากราคาเนื้อสุกรที่เพิ่มขึ้น โดยอัตราเงินเฟ้อขยายตัว 1.3% ในช่วง 6 เดือนแรกของปี และรัฐบาลจีนกำหนดเป้าหมายอัตราเงินเฟ้อรายปีไว้ที่ประมาณ 3% 